SKRIFTLIG FORESPØRGSEL E-1498/98

af Peter Skinner (PSE) til Kommissionen

(13. maj 1998)

Om: Menneskerettighedssituationen i Sierra Leone

Vil Kommissionen i betragtning af de seneste begivenheder i Sierra Leone kommentere, hvad der gøres for at stabilisere et demokratisk styre? Vil Kommissionen endvidere kommentere sine drøftelser vedrørende den nuværende situation for flygtninge, som søger politisk asyl?

Svar afgivet på Kommissionens vegne af João de Deus Pinheiro

(23. juni 1998)

Siden præsident Kabbahs tilbagevenden fra udlandet og genindførelsen den 10. marts 1998 af demokratisk styre i Sierra Leone, er der blevet lagt særlig vægt på, hvorledes det demokratiske styre kan stabiliseres og befæstes med henblik på at danne et solidt grundlag for landets genopbygning og fremtidige udvikling.

Den indre sikkerhed i landet vil fortsat i nogen tid afhænge af tilstedeværelsen af kontrolgruppen fra De Vestafrikanske Staters Økonomiske Fællesskab (Ecomog), og resultaterne af denne gruppes operationer i Sierra Leone vil være afgørende for tidsplanen for og hele tilrettelæggelsen af genindførelsen af lokalt selvstyre, som planlagt af den nuværende regering.

På centralt plan har regeringen forpligtet sig til at indføre en mere ansvarlig og gennemsigtig opkrævning og forvaltning af de offentlige midler, i et forsøg på at vende situationen, der er præget af utilfredshed og uro i det civile samfund og blandt de væbnede styrker som følge af årtiers vidt udbredt korruption og dårlig forvaltning. Kommissionen er således i gang med at finansiere et program for institutionel støtte med udgangspunkt i finansministeriet, og dette program tager sigte på at styrke regeringens evne til at forvalte og aflægge regnskab for statens finanser, ligesom Kommissionen har planer om at udvide denne form for bistand i de kommende programmer, der finansieres under den 8. Europæiske Udviklingsfond (EUF).

For så vidt angår resten af landet, er regeringen - med bistand fra diverse donorer - i færd med at gøre det lettere for de borgere, der er blevet fordrevet fra deres lokalsamfund, at vende tilbage til deres byer og landsbyer. Der ydes humanitær nødhjælp i form af en målrettet ernæringsmæssig indsats samt medicinske programmer (2,9 mio. ECU) og endvidere i form af programmer for levering af såsæd og landbrugsredskaber (1,9 mio. ECU) til ophjælpning af landbruget. Kommissionen er også i gang med at forberede genoptagelsen af rehabiliteringsprogrammerne til fordel for landdistrikterne med det formål at bistå med genopbygningen af den sociale infrastruktur, der er blevet ødelagt under borgerkrigen gennem de sidste 7 år samt i de allerseneste kampe siden militærkuppet i maj 1997. Der lægges særlig megen vægt på at yde hjælp til lokalsamfundene med henblik på genbosættelse og genoptagelse af de økonomiske aktiviteter samt genetablering af de grundlæggende sociale serviceorganer, set på baggrund af den indvirkning, de sidste mange års sociale marginalisering og afsavn har haft på de efterfølgende regeringers stabilitet lige siden landets uafhængighed.

Kommissionen er ikke bekendt med nogen drøftelser om flygtninges ansøgning om politisk asyl. Dog ydes der - via en europæisk ngo - bistand til flygtninge i Guinea, hvor man er ved at forberede deres endelige frivillige tilbagevenden til Sierra Leone, så snart den sikkerhedsmæssige situation tillader det.